2แบงก์เพิ่มมาตรการช่วยลูกค้า
กสิกรฯ-กรุงศรี เพิ่มมาตรการช่วยลูกค้าหลังน้ำลด  คาดธุรกิจฟื้นกำลังผลิตเต็มที่ ไตรมาส 2 ปีหน้า
30 ต.ค. 2565

กสิกรฯ-กรุงศรี เพิ่มมาตรการช่วยลูกค้าหลังน้ำลด  คาดธุรกิจฟื้นกำลังผลิตเต็มที่ ไตรมาส 2 ปีหน้า
นายกฤษฎา  ล่ำซำ รองกรรมการผู้จัดการอาวุโส ธนาคารกสิกรไทย กล่าวว่า ธนาคารได้ปรับแผนความช่วยเหลือเพื่อฟื้นฟูลูกค้าผู้ประสบภัยน้ำท่วม โดยแบ่งเป็น 3 ช่วง ได้แก่ 1.ช่วงสำรวจความเสียหาย ธนาคารจะให้การสนับสนุนด้านเงินทุนหมุนเวียน 2.ช่วงฟื้นฟูกิจการ ธนาคารจะให้สินเชื่อเพื่อซ่อมแซม เครื่องจักร การสั่งซื้ออุปกรณ์ในส่วนที่เสียหายจากน้ำท่วมและการสำรองวัตถุดิบ ช่วงสุดท้าย เป็นการเร่งการผลิตเต็มกำลัง เพื่อชดเชยการผลิตที่หายไปจากช่วงน้ำท่วม ธนาคารให้การสนับสนุนสินเชื่อเพื่อการค้าเต็มรูปแบบเพื่อให้ ธุรกิจกลับมาผลิตเต็มที่ ในไตรมาส 2ปีหน้า 
นอกจากนี้ยังขยายระยะเวลาปลอดชำระเงินต้นวงเงินสินเชื่อเป็นเวลา 6 เดือน และต่อเพิ่มได้อีก 6เดือน หากสถานการณ์ยังไม่กลับสู่สภาพปกติ ส่วนลูกค้าที่ใช้วงเงินสินเชื่อเพื่อการนำเข้า (T/R) หรือวงเงินตั๋วสัญญาใช้เงิน (P/N) สามารถต่อตั๋วออกไปได้อีก 6 เดือน โดยไม่ต้องมีเอกสารการสั่งซื้อรองรับการต่ออายุตั๋วสัญญา
สำหรับลูกค้าเอสเอ็มอีจะให้วงเงินกู้เพื่อฟื้นฟูธุรกิจเอสเอ็มอี ด้วยอัตราดอกเบี้ยคงที่ 4% ใน 3 ปีแรก ขณะที่ลูกค้าบุคคลกรณีที่เป็นลูกค้าสินเชื่อบ้านสามารถขอรับสินเชื่อบ้านเอนกประสงค์และขอเงินกู้เพิ่มสูงสุด 100% ของสินเชื่อบ้านที่ผ่อนชำระไปแล้ว  คิดดอกเบี้ย 0% นาน 6 เดือน ผ่อนสูงสุด 15 ปี อนุมัติวงเงินกู้เบื้องต้น 2 แสนบาทแรก ภายใน 48 ชั่วโมง 
นอกจากนี้ ธนาคารยังร่วมมือกับธนาคารเพื่อความร่วมมือระหว่างประเทศแห่งญี่ปุ่น (JBIC) และธนาคารท้องถิ่นในญี่ปุ่นที่เป็นพันธมิตรทางธุรกิจกับธนาคาร 19 แห่ง เพื่อช่วยเหลือลูกค้าธุรกิจญี่ปุ่นที่ได้รับผลกระทบจากอุทกภัยครั้งนี้
ด้านธนาคารกรุงศรีอยุธยา ออกมาตรการช่วยเหลือลูกค้าหลังน้ำลด โดยลูกค้าธุรกิจที่อยู่ในภาวะน้ำท่วม ธนาคารจะเลื่อนระยะเวลาการชำระเงินต้นสูงสุด 6 เดือน เลื่อนการชำระดอกเบี้ยสูงสุด 3 เดือนหรือลดอัตราดอกเบี้ย และเลื่อนการชำระดอกเบี้ยสูงสุด 3 เดือน  ขณะที่มาตรการหลังน้ำลด ลูกค้าสามารถขอปรับโครงสร้างสินเชื่อและเงื่อนไขต่างๆ พร้อมรับสินเชื่อเพื่อฟื้นฟูกิจการ ขึ้นอยู่กับระดับความเสียหายและผลกระทบต่อทรัพย์สินของลูกค้า 
ส่วนลูกค้ารายย่อยจะพักชำระค่างวดนานสูงสุด 3 เดือน  ชำระเพียงดอกเบี้ยนานสูงสุด 6 เดือน พร้อมลดดอกเบี้ย หรือลดค่างวดนานสูงสุด 9 เดือน สำหรับลูกค้าสินเชื่อบ้าน ธนาคารจะให้วงเงินสินเชื่อเงินสดสูงสุดถึง 90% ของราคาประเมินสำหรับการซ่อมแซมความเสียหาย โดยคิดดอกเบี้ยพิเศษเอ็มแอลอาร์ -2% ในช่วง 5 ปีแรก หลังจากนั้นใช้อัตราดอกเบี้ยเอ็มแอลอาร์